[bookmark: _GoBack]L I G J 

PËR MBROJTJEN E TË MITURVE NGA PËRDORIMI I ALKOOLIT, pijeve energjike dhe pijeve të gazuara që përmbajnë sheqer të shtuar [footnoteRef:1] [1:  Ligji nr.9518, datë 18.4.2006 është botuar në Fletoren Zyrtare nr. 46, datë 15 maj 2006.
  Ligji nr. 48/2013, datë 14.2.2013 është botuar në Fletoren Zyrtare nr.  30, datë 12 mars 2013.
  Ligji nr. 74/2018, datë 25.10.2018 është botuar në Fletoren Zyrtare nr. 166, datë 21 nëntor 2018.] 

(ndryshuar me ligjin nr. 48/2013, datë 14.2.2013, nr. 74/2018, datë 25.10.2018 )
(i përditësuar)
Në mbështetje të neneve 78 dhe 83 pika 1 të Kushtetutës, me propozimin e një grupi deputetësh,

K U V E N D I 
 I REPUBLIKËS SË SHQIPËRISË

V E N D O S I:

KREU  I
DISPOZITA TË PËRGJITHSHME

Neni 1
Qëllimi i ligjit
(ndryshuar me ligjin nr. 74/2018, datë 25.10.2018)

	Ky ligj ka si qëllim parandalimin e pasojave shëndetësore nga konsumi i alkoolit, pijeve energjike dhe pijeve të gazuara që përmbajnë sheqer të shtuar nëpërmjet përdorimit të tyre nga të miturit.

Neni 2
Objekti i ligjit
(shtuar fjalë në paragrafin e parë dhe shtuar dy paragrafë me ligjin nr. 74/2018, datë 25.10.2018)

Objekti i ligjit është ndalimi i përdorimit të pijeve alkoolike dhe pijeve energjike nga të miturit.
Në kuptimin e këtij ligji, pije alkoolike konsiderohen ato pije, që në volumin e tyre kanë përqindje të alkoolit të barabartë ose më të lartë se 1,2 për qind.
Në këtë ligj, “pije energjike” konsiderohen ato pije joalkoolike, në të cilat përmbajtja totale e kafeinës tejkalon sasinë 150 mg/l dhe që në përbërje të tyre kanë të paktën një ose më shumë substanca stimuluese ose tonike, të tilla si: taurinë, D-glukuronon y-lakton, guaranë, maltodekstrin, xhensen, karnitinë, kreatinë dhe gingko biloba.
Në këtё ligj, “pije të gazuara që përmbajnë sheqer të shtuar” konsiderohen ato pije joalkoolike, të gazuara, që përmbajnë sheqer, agjentë të tjerë ëmbëlsues apo aromatizues, natyral apo artificial, si dhe acid ushqimor, përjashto ujin mineral dhe ujërat e gazuara, lëngjet e frutave dhe pijet e bëra me qumësht ose produktet e qumështit.

Neni 3
Reklama e pijeve alkoolike, pijeve energjike dhe pijeve të gazuara që përmbajnë sheqer të shtuar
(shtuar fjalë me ligjin nr. 74/2018, datë 25.10.2018)

Konsiderohet reklamë e pijeve alkoolike, pijeve energjike dhe pijeve të gazuara që përmbajnë sheqer të shtuar, çdo formë komunikimi, udhëzimi apo veprimi tregtar i ngjashëm me to dhe që në mënyrë të drejtpërdrejtë ose jo ndikon në nxitjen e përdorimit të alkoolit, pijeve energjike dhe pijeve të gazuara që përmbajnë sheqer të shtuar.

Neni 4
Ndalime për përdorimin e alkoolit dhe pijeve energjike
(shtuar fjalë dhe një paragraf me ligjin nr. 74/2018, datë 25.10.2018)


Ndalohet shitja ose ofrimi falas i pijeve alkoolike dhe pijeve energjike të miturve apo konsumimi i tyre në vende publike nga të miturit.
Ndalohet ofrimi i pijeve alkoolike dhe energjike të miturve nga personi madhor që e shoqëron atë në vende publike.
Në kuptimin e këtij ligji, vendi publik përfshin çdo njësi tregtare, bar, restorant, kinema ose klub nate.

Neni 5
Frekuentimi i lokaleve të natës
(shtuar fjalë me ligjin nr. 74/2018, datë 25.10.2018)

Përveç rasteve kur është i shoqëruar nga prindi ose kujdestari i tij, një i mitur nuk mund të frekuentojë, nga ora 2200 deri në orën 600, një bar apo lokal nate, në të cilin tregtohet pije alkoolike dhe pije energjike. Personi që shoqëron të miturin paraqet në hyrje të lokalit dokumentin e identifikimit të vet, si dhe dokumente që vërtetojnë lidhjen e tij si prind ose si kujdestar i të miturit.
Pronarët e lokaleve të natës, në të cilat tregtohen pije alkoolike, pije energjike ose personeli i punësuar nuk lejojnë hyrjen në lokal të personave që nuk janë dukshëm madhorë, pa kërkuar më parë dokumentin e identifikimit.

Neni 6
Dokumenti i identifikimit

1. Për qëllime të zbatimit të këtij ligji, si dokument identifikimi, për të vërtetuar që personi nuk është i mitur, shërben njëri nga këto dokumente:
a) certifikata e lindjes me fotografi;
b) pasaporta për udhëtim jashtë shtetit;
c) dëshmia e aftësisë për drejtim automjetesh;
ç) karta e identitetit të nxënësit;
d) çdo dokument tjetër zyrtar i njëvlefshëm me to.
2. Për qëllime të zbatimit të këtij ligji, si dokument identifikimi, për të vërtetuar lidhjen e personit madhor me të miturin, të cilin ai po shoqëron, shërbejnë:
a) certifikata e lindjes së të miturit me fotografi, së bashku me dokumentin identifikues të personit madhor, sipas përcaktimit të dhënë në pikën 1 të këtij neni;
b) pasaporta për udhëtim jashtë shtetit e të miturit, së bashku me dokumentin identifikues të personit madhor, sipas përcaktimit të dhënë në pikën 1 të këtij neni.

Neni 7
Detyrimi për kontroll të dokumentit identifikues
(shtuar fjalë me ligjin nr. 74/2018, datë 25.10.2018)

1. Subjektet që tregtojnë pije alkoolike dhe pije energjike në tregje dhe lokale ose personeli i punësuar prej tyre kontrollojnë dokumentin identifikues për personat që nuk janë dukshëm madhorë.
2. Në rast të mungesës së dokumentit identifikues, personat që nuk janë dukshëm madhorë nuk pranohen në lokale nate e nuk u shërbehet në tregje.
3. Subjektet që tregtojnë pije alkoolike dhe pije energjike janë të detyruar të vendosin në hyrje të lokaleve tabela treguese me shënimin “Ndalohet shitja e alkoolit personave  nën 18 vjeç” dhe “Ndalohet shitja e pijeve energjike personave nën 18 vjeç””.
4. Tabelat treguese duhet të jetë e dallueshme me një format minimumi A4.

Neni 8
Ndalimi i pijeve alkoolike dhe pijeve energjike në institucionet arsimore para-universitare dhe qendrat e mbrojtjes sociale për fëmijë/qendrat e përkujdesjes për fëmijë
(shtuar fjalë dhe një paragraf me ligjin nr. 74/2018, datë 25.10.2018)

Ndalohet përdorimi dhe çdo lloj reklamimi i pijeve alkoolike dhe pijeve energjike në institucionet arsimore parauniversitare dhe qendrat e mbrojtjes sociale për fëmijë/qendrat e përkujdesjes për fëmijë për të mitur.
Ndalohet çdo lloj reklamimi i pijeve të gazuara që përmbajnë sheqer të shtuar në institucionet arsimore për të mitur.

Neni 9
Ndalimi i publicitetit për pijet alkoolike në median vizive, pije energjike dhe pijet e gazuara që përmbajnë sheqer të shtuar
(shtuar fjalë, ndryshuar paragrafi i parë me ligjin nr. 74/2018, datë 25.10.2018)

1. Ndalohet transmetimi i publicitetit për pijet alkoolike, pijet energjike dhe pijet e gazuara që përmbajnë sheqer të shtuar në brendësi të këtij programi drejtuar të miturve, si dhe 60 minuta para dhe pas këtij programi.
2. Ndalohet prodhimi dhe transmetimi i publicitetit që përmban skena me të mitur, të cilët konsumojnë pije alkoolike, pije energjike dhe pijet e gazuara që përmbajnë sheqer të shtuar.

Neni 10
Reklamat  e pijeve alkoolike, pijeve energjike dhe pijeve të gazuara që përmbajnë sheqer të shtuar
(shtuar fjalë me ligjin nr. 74/2018, datë 25.10.2018)

1. Ndalohet çdo formë reklame e pijeve alkoolike, pijeve energjike dhe pijeve të gazuara që përmbajnë sheqer të shtuar, që u drejtohet të miturve.
2. Ndalohet çdo reklamë e pijeve alkoolike, pijeve energjike dhe pijeve të gazuara që përmbajnë sheqer të shtuar në sallat e kinemave apo teatrove gjatë shfaqjes për të mitur.

KREU II
MASAT DETYRUESE

Neni 11
Kundërvajtjet administrative
(shtuar pika 6 me ligjin nr. 48/2013, datë 14.2.2013, shtuar fjalë pikat 2/1, 2/2 me ligjin nr. 74/2018, datë 25.10.2018)

1.  Tregtimi nga njësitë tregtare i pijeve alkoolike dhe pijeve energjike të miturve përbën kundërvajtje administrative dhe dënohet me gjobë nga 10 mijë deri në 20 mijë lekë.
2. Tregtimi apo ofrimi falas i pijeve alkoolike dhe pijeve energjike nga baret, restorantet ose klubet e natës të miturve përbën kundërvajtje administrative dhe dënohet me gjobë nga 20 mijë deri në 30 mijë lekë.
2/1 Ofrimi i pijeve alkoolike dhe pijeve energjike nga personat madhorë që shoqërojnë të miturit në njësi tregtare, përbën kundërvajtje administrative dhe dënohet me gjobë nga 10 mijë deri në 20 mijë lekё. 
2/2 Ofrimi i pijeve alkoolike dhe pijeve energjike nga personat madhorë që shoqërojnë të miturit në baret, restorantet, kinematë apo klubet e natës përbën kundërvajtje administrative dhe dënohet me gjobë nga 20 mijë deri në 30 mijë lekë.
3. Frekuentimi nga të miturit  i klubeve të natës, në të cilat tregtohen pije alkoolike dhe pijeve energjike, përbën kundërvajtje administrative dhe subjekti dënohet me gjobë nga 30 mijë deri në 50 mijë lekë.
4. Mungesa e tabelave treguese me shënimin “Ndalohet shitja e alkoolit  personave  nën 18 vjeç” dhe “Ndalohet shitja e pijeve energjike personave nën 18 vjeç” në njësitë tregtare, bare, restorante ose klube nate përbën kundërvajtje administrative dhe dënohet me gjobë 10 mijë lekë;
5. Reklamimi drejtpërdrejt ose tërthorazi i pijeve alkoolike, pijeve energjike dhe pijeve të gazuara që përmbajnë sheqer të shtuar drejtuar të miturve në të gjitha mjediset e tjera, përjashtuar ato arsimore, si rrugë, parqe etj., përbën kundërvajtje administrative dhe dënohet me gjobë nga 100 mijë deri në 200 mijë lekë.
6. Dënimi me gjobë është dënim kryesor.

Neni 12
Dispozita për mediat vizive
(shtuar fjalë me ligjin nr. 74/2018, datë 25.10.2018)

1. Transmetimi i publicitetit për pijet alkoolike në brendësi të një programi drejtuar të miturve, si dhe 15 minuta para dhe pas këtij programi përbën kundërvajtje administrative dhe dënohet me gjobë  200 mijë lekë.
2. Prodhimi dhe transmetimi i publicitetit që përmban skena me të mitur, të cilët konsumojnë  pije alkoolike, pije energjike dhe pije të gazuara që përmbajnë sheqer të shtuar, përbën kundërvajtje administrative dhe dënohet me gjobë  300 mijë lekë.
 3. Çdo lloj reklame e pijeve alkoolike, pijeve energjike dhe pijeve të gazuara që përmbajnë sheqer të shtuar në sallat e kinemasë apo teatrove gjatë shfaqjes për të mitur përbën kundërvajtje administrative dhe dënohet me gjobë  100 mijë lekë.

Neni 13
Dispozitë kalimtare
(me ligjin nr. 74/2018, datë 25.10.2018)

1. Radiotelevizionet, mediat e shkruara publike ose private, si edhe agjencitë publicitare, brenda 6 muajve nga hyrja në fuqi e këtij ligji, miratojnë rregulla për përmbajtjen e mesazheve publicitare që kanë të bëjnë me pijet energjike dhe pijet e gazuara që përmbajnë sheqer të shtuar.
2. Për zbatimin e nenit 11, pikat 2/1 dhe 2/2, ngarkohet inspektorati që mbulon fushën e shëndetit


KREU III
DISPOZITA KALIMTARE DHE TË FUNDIT

Neni 13

1. Radiotelevizionet, mediat  e shkruara publike ose private, si edhe agjencitë publicitare, brenda 6 muajve nga hyrja në fuqi e këtij ligji, miratojnë rregulla për përmbajtjen e mesazheve publicitare që kanë të bëjnë me pijet alkoolike.
2. KKRT-ja është organi përgjegjës për mbikëqyrjen  dhe zbatimin  e këtij ligji nga personat  e licencuar prej tij.

Neni 14
(ndryshuar me ligjin nr. 48/2013, datë 14.2.2013)

1. Për zbatimin e nenit 11 pikat 1, 2, 3 dhe 4 ngarkohet inspektorati që mbulon fushën e shëndetit.
2. Për zbatimin e nenit 11 pika 5 ngarkohet Policia Bashkiake.
3. Organet e kontrollit, sipas përcaktimit të këtij neni, bëjnë verifikimin e respektimit të kërkesave ligjore që burojnë nga ky ligj, në përputhje me këtë ligj dhe ligjin nr. 10 433, datë 16.6.2011 “Për inspektimin në Republikën e Shqipërisë”.
4. Ndaj vendimit të inspektorit mund të bëhet ankim në përputhje me ligjin për inspektimin.
5. Ndaj vendimit të Policisë Bashkiake mund të bëhet ankim sipas legjislacionit në fuqi.
6. Ekzekutimi i gjobave bëhet në përputhje me legjislacionin në fuqi për kundërvajtjet administrative.


Neni 13
Dispozitë kalimtare
(me ligjin nr. 74/2018, datë 25.10.2018)


	1. Radiotelevizionet, mediat e shkruara publike ose private, si edhe agjencitë publicitare, brenda 6 muajve nga hyrja në fuqi e këtij ligji, miratojnë rregulla për përmbajtjen e mesazheve publicitare që kanë të bëjnë me pijet energjike dhe pijet e gazuara që përmbajnë sheqer të shtuar.
	2. Për zbatimin e nenit 11, pikat 2/1 dhe 2/2, ngarkohet inspektorati që mbulon fushën e shëndetit.


Neni 15

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.4860, datë 10.5.2006 të Presidentit të Republikës së Shqipërisë, Alfred Moisiu

